CELEX: 62017TN0493
Language: mt
Date: 2017-08-03 00:00:00
Title: Kawża T-493/17: Rikors ippreżentat fit-3 ta’ Awissu 2017 – Stancu vs ERCEA

25.9.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 318/21
            
         Rikors ippreżentat fit-3 ta’ Awissu 2017 – Stancu vs ERCEA
   (Kawża T-493/17)
   (2017/C 318/28)
   Lingwa tal-kawża: it-Taljan
   
      Partijiet
   
   
      Rikorrenti: Magdalena Catalina Stancu (Bucarest, ir-Rumanija) (rappreżentant: F. Elia, avukat)
   
      Konvenuta: Agenzia esecutiva del Consiglio europeo della ricerca (ERCEA) (Brussell, il-Belġju)
   
      Talbiet
   
   
               —
            
            
               A) Fil-mertu: tiddikjara n-nullità/illeġittimità tal-att li jikkawża preġudizzju kkostitwit mit-tkeċċija imposta fuq l-impjegata b’komunikazzjoni bil-fomm tal-10.01.2017, u tordna l-istabbiliment mill-ġdid immedjat tar-relazzjoni lavorattiva filwaqt li tikkundanna lill-konvenuta għall-ħlas tar-remunerazzjonijiet kollha dovuti li fil-frattemp akkumulaw;
            
         
               —
            
            
               B) Fil-mertu: tiddikjara n-nullità tal-att li jikkawża preġudizzju kkostitwit mill-att li jipproroga l-perijodu ta’ prova, tat-28.10.2016, u tikkonstata l-ineżistenza tal-perijodu ta’ prova mill-1.11.2016;
            
         
               —
            
            
               C) Fil-mertu: tiddikjara n-nullità/illeġittimità tal-atti li jikkostitwixxu l-investigazzjoni amministrattiva msejħa CMS 16/035 – Administrative inquiry report datat is-7.11.2016 u kkomunikat fis-16.11.2016, għar-raġunijiet kollha fl-espożizzjoni tal-fatti, filwaqt li tordna lill-konvenuta sabiex tneħħi l-investigazzjoni amministrativa mis-sistema Sysper u minn kull database oħra eżistenti fl-istituzzjonijiet tal-UE;
            
         
               —
            
            
               D) Fil-mertu: tiddikjara n-nullità/illeġittimità tal-att li jikkawża preġudizzju kkostitwit mit-tkeċċija tal-22.12.2016 bit-titolu “note to the attention of ms catalina stancu” li wasal għandha fl-24.01.2017, għar-raġunijiet kollha fl-espożizzjoni tal-fatti, u tordna l-istabbiliment mill-ġdid immedjat tar-relazzjoni lavorattiva filwaqt li tikkundanna lill-konvenuta għall-ħlas tad-danni kkostitwiti mir-remunerazzjonijiet dovuti li jkunu akkumulaw mid-data tat-tkeċċija sal-għoti tas-sentenza. Subordinatament, fl-assenza tad-dħul mill-ġdid fil-post tax-xogħol, tikkundanna lil ERCEA għad-danni kkwantifikati mit-telf tas-salarji sal-iskadenza tal-kuntratt (Ġunju 2018) ekwivalenti għal EUR 39 000,00;
            
         
               —
            
            
               E) Fil-mertu: fi kwalunkwe każ, tikkundanna lil ERCEA għall-ħlas tad-danni lill-impjegata ekwivalenti għal EUR 300 000,00, jew għal kull ammont ta’ flus, iktar jew inqas, li jiġi meqjus bħala ġust sabiex jagħmel tajjeb għall-preġudizzju gravi tal-immaġni u tar-reputazzjoni personali u professjonali tar-rikorrenti.
            
         
      Motivi u argumenti prinċipali
   
   Isostenn tar-rikors tagħha, ir-rikorrenti tinvoka erba’ motivi.
   
               1.
            
            
               It-tkeċċija bil-fomm li ma hijiex motivata tikser l-Artikolu 25 tal-iStaff Regulation li jipprovdi li “any decision relating to a specific individual under Staff Regulation shall at once be communicated in writing to the agent concerned. Any decision adversely affecting an agent shall state the grounds on wich is based…”, li jagħżel il-forma bil-miktub tan-notifika lill-impjegata bħala modalità li tiggarantixxi l-konjizzjoni minn din tal-aħħar tad-deċiżjonijiet li jirrigwardaw ir-relazzjoni lavorattiva;
            
         
               2.
            
            
               L-att li jipproroga l-perijodu ta’ prova jikser l-Artikolu 84 tal-iStaff Regulation – CEOS safejn dan jipprovdi fl-Artikolu 84(3), li l-perijodu bi prova għandu jiġi estiż biss f’każijiet eċċezzjonali “….fis-sens tal-paragrafu 1….”, fatt li ma jiġġustifikax estensjoni għal żmien mhux iddeterminat jew inċert; jikser l-Artikolu 84(2), safejn jipprovdi, li r-relazzjoni bi prova tista’ tiġi tterminata fi kwalunkwe ħin qabel l-iskadenza naturali tagħha billi jingħataw żmien ta’ tmint’ijiem mill-proposta ta’ tkeċċija u – fi kwalunkwe każ – “… billi jingħataw preavviż ta’ xahar…”;
            
         
               3.
            
            
               L-investigazzjoni amministrattiva hija illegali u illeġittima safejn hija bbażata fuq email mibgħuta mill-impjegata, li fir-rigward tal-kontenut tagħha ġie rrikonoxxut mill-kontroparti li dan ġie mibdul kif ukoll peress li tesprimi dubju sempliċiment suġġettiv dwar il-veraċità tad-dokumenti ddepożitati mill-impjegata mingħajr ma pprovdiet għal xi att ta’ verifika teknika;
            
         
               4.
            
            
               L-att tal-persuna li tħaddem tat-22.12.2016 huwa radikalment null safejn huwa intiż li jittermina relazzjoni lavorattiva li ma għadhiex teżisti wara t-tkeċċija bil-fomm. Barra minn hekk: A) it-tkeċċija tal-impjegata minħabba li ma lestietx il-perijodu ta’ prova hija illeġittima peress li sa mill-1.11.2016 ma kien għad hemm l-ebda perijodu ta’ prova, B) L-illegalità-illeġittimità tad-dikjarazzjonijiet inklużi fl-administrative inquiry report adottati bħala bażi għall-evalwazzjoni tan-nuqqas ta’ tlestija tal-perijodu ta’ prova, tikkawża l-arbitrarjetà u l-illeġittimità totali u assoluta tal-att tkeċċija ikkontestat.